KLASA: UP/I-034-02/24-01/44

URBROJ: 711-02-02/02-2025-9

Zagreb, 29. siječnja 2025.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24. u daljnjem tekstu: ZSSI), **u predmetu obveznika Frane Barbarića, OIB:** **……………,** **predsjednika Uprave trgovačkog društva Hrvatska elektroprivreda d.d. do 8. prosinca 2023.,** na 70. sjednici održanoj 29. siječnja 2025., donosi sljedeću

**ODLUKU**

1. **Primitkom dodatnih naknada za posao obnašanja javne dužnosti ostvarenih uz plaću u bruto iznosima i to u 2020. godini: naknade za životno osiguranje u iznosu 4.572,77 eura, nagrade za radne rezultate u iznosu 617,16 eura, bona za Uskrs u iznosu 13,27 eura, prigodne nagrade za Uskrs u iznosu 66,36 eura, prigodne nagrade (regresa) u iznosu 311,90 eura, naknade za dopunsko zdravstveno osiguranje u iznosu 79,53 eura, u 2021. godini: naknade za životno osiguranje u iznosu 4.089,25 eura, nagrade za radne rezultate u iznosu 663,62 eura, bona za Uskrs u iznosu 79,63 eura, prigodne nagrade (regresa) u iznosu 331,81 eura, naknade za dopunsko zdravstveno osiguranje u iznosu 60,71 eura, u 2022. godini: naknade za životno osiguranje u iznosu 4.100,66 eura, jubilarne nagrade u iznosu 265,45 eura, nagrade za radne rezultate u iznosu 663,62 eura, bona za Uskrs u iznosu 79,63 eura, prigodne nagrade (regresa) u iznosu 331,81 eura i naknade za dopunsko zdravstveno osiguranje u iznosu 78,04 eura, te u 2023. godini: naknade za životno osiguranje u iznosu 4.010,20 eura, nagrade za radne rezultate u iznosu 995,42 eura, bona za Uskrs u iznosu 79,63 eura, prigodne nagrade (regresa) u iznosu 663,62 eura, naknade za dopunsko zdravstveno osiguranje u iznosu 101,81 eura,**

**obveznik Frane Barbarić, predsjednika Uprave trgovačkog društva Hrvatska elektroprivreda d.d. do 8. prosinca 2023, počinio je povredu članka 7. točke d) ZSSI-a.**

1. **Za povredu iz točke I. ove izreke, obvezniku Frani Barbariću izriče se novčana sankcija iz članka 48. stavka 1. točke 2. ZSSI-a u iznosu od 3.000,00 eura.**
2. **Nalaže se obvezniku Frani Barbariću da u roku od 15 dana od zaprimanja ove Odluke uplati novčanu sankciju iz točke II. ove izreke u ukupnom iznosu na račun prihoda Državnog proračuna Republike Hrvatske br. HR1210010051863000160, model: HR68, poziv na broj: 6190-OIB obveznika-03444.**
3. **Ako obveznik novčanu sankciju iz točke II. ove izreke ne plati u roku od 15 dana od dana dostave ove Odluke, ista se može izvršiti obustavom isplate dijela neto mjesečne plaće ili obustavom na svim primanjima, koja ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznika. Izvršnu odluku Povjerenstvo će radi provedbe dostaviti službi koja obavlja obračun plaće obveznika.**
4. **Kad novčana sankcija nije u cijelosti ili djelomično plaćena kako je određeno ovom Odlukom, naplata će se prisilno izvršiti na imovini obveznika putem ovlaštene institucije sukladno odredbama posebnog zakona kojim se uređuje postupak prisilne naplate.**

Obrazloženje

Povjerenstvo je 7. svibnja 2024. protiv obveznika Frane Barbarića, predsjednika uprave trgovačkog društva Hrvatska elektroprivreda d.d. do 8. prosinca 2023., otvorilo predmet koji se vodi pod klasifikacijskom oznakom UP/I-034-02/24-01/44. Predmet je otvoren po službenoj dužnosti temeljem službene bilješke službe imovinskih kartica od 24. travnja 2024. u kojoj se navodi da je u postupku redovite provjere imovinskih kartica obveznika Frane Barbarića utvrđeno da je imenovani obveznik u 2020. godini primio neoporezive primitke što ukazuje na moguću povredu članka 7. točke d) ZSSI-a. Ujedno je drugom službenom bilješkom od 22. srpnja 2024. napomenuto da je u postupku redovite provjere imovinskih kartica obveznika Frane Barbarića utvrđeno da je imenovani obveznik i u 2021., 2022. i 2023. godini primao neoporezive primitke.

U tijeku postupka izvršen je uvid u službene bilješke od 24. travnja 2024. i 22. srpnja 2024., evidencije Porezne uprave o dohotcima i primicima obveznika za razdoblje od 2020. do 2023., dopis HEP-a d.d. s popisom isplaćenih primanja i naknada pored isplaćene plaće obvezniku u razdoblju od 1. siječnja 2020. do 8. prosinca 2023. te Registar obveznika.

Povjerenstvo je odlukom od 18. lipnja 2024. u odnosu na obveznika Frane Barbarića, predsjednika uprave HEP-a d.d. do 8. prosinca 2023., utvrdilo postojanje pretpostavki za pokretanje postupka vezano za moguću povredu odredbe članka 7. stavka 1. točke d) ZSSI-a kojom je propisano da je obveznicima zabranjeno primiti dodatnu naknadu za obnašanje javnih dužnosti, a u vezi primanja dodatnih naknada u 2020. godini.

Sukladno odredbi članka 42. stavka 1. ZSSI-a, a u svezi s člankom 14. stavkom 1. ZSSI-a, Povjerenstvo je obveznika dopisom od 18. lipnja 2024. KLASA: UP/I-034-02/24-01/44, URBROJ: 711-02-01/03-2024-02, obavijestilo o postojanju pretpostavki za pokretanje postupka, kao i o činjeničnim utvrđenjima, te je istim dopisom od obveznika zatražilo očitovanje.

Obveznik se na utvrđenja navedene obavijesti očitovao 23. srpnja 2024. U svom očitovanju obveznik navodi da nije prihvatljivo pokretanje više postupaka protiv njega za iste činjenične opise, već bi Povjerenstvo trebalo voditi jedan postupak rukovodeći se načelom ekonomičnosti. Obveznik ujedno napominje da je ovaj postupak pokrenut za primanje dodatnih naknada za 2020., a da u 2020. još nije postojala niti praksa Visokog upravnog suda u pogledu predmetnih primitaka, niti su postojale Smjernice Povjerenstva za postupanje obveznika koje uređuju materiju primanja neoporezivih primitaka.

Povjerenstvo je odlukom od 19. rujna 2024. u odnosu na obveznika Frane Barbarića, predsjednika uprave HEP-a d.d. do 8. prosinca 2023., utvrdilo postojanje pretpostavki za pokretanje postupka vezano za moguću povredu odredbe članka 7. stavka 1. točke d) ZSSI-a kojom je propisano da je obveznicima zabranjeno primiti dodatnu naknadu za obnašanje javnih dužnosti, a u vezi primanja dodatnih naknada od 2020. do 2023. godine.

Sukladno odredbi članka 42. stavka 1. ZSSI-a, a u svezi s člankom 14. stavkom 1. ZSSI-a, Povjerenstvo je obveznika dopisom od 19. rujna 2024. KLASA: UP/I-034-02/24-01/44, URBROJ: 711-02-01/03-2024-07, obavijestilo o postojanju pretpostavki za pokretanje postupka, kao i o činjeničnim utvrđenjima, te je istim dopisom od obveznika zatražilo očitovanje.

Obveznik se na utvrđenja navedene obavijesti, koju je zaprimio 17. listopada 2024., nije očitovao.

Člankom 3. stavkom 39. ZSSI-a propisano je da su predsjednici i članovi uprava trgovačkih društava u kojima Republika Hrvatska ima većinski udio te predsjednici i članovi uprava trgovačkih društava kojima su većinski vlasnici trgovačka društva u kojima većinski udio ima Republika Hrvatska obveznici u smislu navedenog Zakona.

Uvidom u Registar obveznika koji ustrojava i vodi Povjerenstvo utvrđeno je da Frane Barbarić obnašao dužnost predsjednika Uprave trgovačkog društva HEP d.d., počevši od 1. siječnja 2018., pa sve do 8. prosinca 2023. Slijedom navedenoga, Frane Barbarić, je povodom obnašanja navedene dužnosti obvezni postupati sukladno odredbama ZSSI-a.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi ZSSI-a.

Člankom 24. stavkom 1. ZSSI-a propisano je da Povjerenstvo obavlja provjeru izvršenja obveze podnošenja i podataka iz podnesenih imovinskih kartica obveznika. Člankom 25. ZSSI-a propisano je da provjera podataka iz podnesenih imovinskih kartica obveznika može biti prethodna (administrativna) i redovita provjera.

Prilikom redovite provjere podnesenih imovinskih kartica obveznika Frane Barbarića, predsjednika uprave HEP-a d.d. do 8. prosinca 2023., utvrđeno je da je obveznik uz plaću primao dodatne naknade.

Povjerenstvo je potom izvršilo uvid u Informatički sustav Porezne uprave te je utvrdilo da je trgovačko društvo HEP d.d. obvezniku Frani Barbariću u 2020. godini uz plaću, isplatilo sljedeće iznose:

- iznos od 2.500,00 kn pod oznakom primitka 22 Prigodne nagrade do propisanog iznosa (božićnica, naknada za godišnji odmor i sl.);

- iznos od 4.650,00 kn pod oznakom primitka 63 Novčane nagrade za radne rezultate i drugi oblici dodatnog nagrađivanja radnika (dodatna plaća, dodatak uz mjesečnu plaću i sl.).

Slijedom navedenog, Povjerenstvo je odlučilo da postoje pretpostavke za pokretanje postupka, budući da je utvrdilo kako je obveznik Frane Barbarić primanjem iznosa od 2.500,00 kn pod oznakom primitka 22 Prigodne nagrade do propisanog iznosa (božićnica, naknada za godišnji odmor i sl.), te iznosa od 4.650,00 kn pod oznakom primitka 63 Novčane nagrade za radne rezultate i drugi oblici dodatnog nagrađivanja radnika (dodatna plaća, dodatak uz mjesečnu plaću i sl.), oba primljena 2020. godini, počinio moguću povredu članka 7.d) ZSSI.

Nastavno na navedeno, Povjerenstvo je dopisom od 26. srpnja 2024., KLASA: UP/I-034-02/24-01/44, URBROJ: 711-02-01/05-2024-05, od trgovačkog društva Hrvatska elektroprivreda d.d. zatražilo da se očituje jesu li obvezniku Frani Barbariću od 2020. godine pa sve do 8. prosinca 2023. uz plaću za obnašanje dužnosti predsjednika Uprave trgovačkog društva Hrvatska elektroprivreda d.d. isplaćeni božićnica, uskrsnica, regres, dar za dijete, bonus za ostvarene rezultate, jubilarna nagrada, mjesečne uplate u dopunsko mirovinsko osiguranje, dopunsko zdravstveno osiguranje, životno osiguranje, poklon bonovi kao i ostale neoporezive nagrade koje ne predstavljaju plaću niti naknadu putnih i drugih troškova za obnašanje javne dužnosti.

Na traženje Povjerenstva Hrvatska elektroprivreda d.d. se očitovala dopisom zaprimljenim u Povjerenstvu 13. kolovoza 2024., broj: 5/3314/2024/NL, prilažući dokument Službe za obračun plaća i ostalih primanja Hrvatske elektroprivrede d.d. u kojem su vidljiva sva isplaćena primanja i naknade Frani Barbariću, pored isplaćene plaće, u razdoblju od 1. siječnja 2020. godine do 8. prosinca 2023. godine.

Napominju da su Frani Barbariću navedena prava osigurana ugovorom o radu s predsjednikom Uprave koji je imenovani potpisao s tadašnjim predsjednikom Nadzornog odbora Hrvatske elektroprivrede d.d.

Uvidom u dopisu priležeći dokument Službe za obračun plaća i ostalih primanja Hrvatske elektroprivrede d.d. utvrđeno je da je Frane Barbarić pored isplaćene plaće u 2020. primio (u bruto iznosu): naknadu za životno osiguranje u iznosu 4.572,77 eura, nagradu za radne rezultate u iznosu 617,16 eura, bon (Uskrs) u iznosu 13,27 eura, prigodnu nagradu (Uskrs) u iznosu 66,36 eura, prigodnu nagradu (regres) u iznosu 311,90 eura, naknadu za dopunsko zdravstveno osiguranje u iznosu 79,53 eura.

Nadalje, utvrđeno je da je Frane Barbarić pored isplaćene plaće u 2021. primio (u bruto iznosu): naknadu za životno osiguranje u iznosu 4.089,25 eura, nagradu za radne rezultate u iznosu 663,62 eura, bon (Uskrs) u iznosu 79,63 eura, prigodnu nagradu (regres) u iznosu 331,81 eura, naknadu za dopunsko zdravstveno osiguranje u iznosu 60,71 eura.

Povjerenstvo je, nadalje, utvrdilo da je Frane Barbarić pored isplaćene plaće u 2022. primio (u bruto iznosu): naknadu za životno osiguranje u iznosu 4.100,66 eura, jubilarnu nagradu u iznosu 265,45 eura, nagradu za radne rezultate u iznosu 663,62 eura, bon (Uskrs) u iznosu 79,63 eura, prigodnu nagradu (regres) u iznosu 331,81 eura, naknadu za dopunsko zdravstveno osiguranje u iznosu 78,04 eura.

Zaključno, Povjerenstvo je utvrdilo da je Frane Barbarić pored isplaćene plaće u 2023. primio (u bruto iznosu): naknadu za životno osiguranje u iznosu 4.010,20 eura, nagradu za radne rezultate u iznosu 995,42 eura, bon (Uskrs) u iznosu 79,63 eura, prigodnu nagradu (regres) u iznosu 663,62 eura, naknadu za dopunsko zdravstveno osiguranje u iznosu 101,81 eura.

Člankom 2. stavkom 2. ZSSI-a propisano je da sukob interesa postoji kada su privatni interesi obveznika u suprotnosti s javnim interesom, a posebice kada privatni interes obveznika može utjecati na njegovu nepristranost u obavljanju javne dužnosti (potencijalni sukob interesa) te kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

Člankom 5. stavkom 1. točkom 2. ZSSI-a propisano je da se plaćom obveznika, u smislu toga Zakona, smatra svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 6. stavkom 1. ZSSI-a propisano je da obveznici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istoga članka ZSSI-a propisano je da su obveznici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali. Stavkom 3. istoga članka ZSSI-a propisano je da obveznici ne smiju koristiti javnu dužnost za osobni probitak ili probitak osobe koja je s njima povezana te ne smiju biti ni u kakvom odnosu ovisnosti prema osobama koje bi mogle utjecati na njihovu objektivnost.

Člankom 7. točkom c) ZSSI-a propisano je da je obveznicima zabranjeno zlouporabiti posebna prava obveznika koja proizlaze ili su potrebna za obavljanje dužnosti dok je točkom d) istoga članka propisano da je obveznicima zabranjeno primiti dodatnu naknadu za poslove obnašanja javnih dužnosti.

Sukladno svemu prethodno navedenom, obveznik koji prima plaću za obnašanje javne dužnosti ne smije istodobno ostvarivati druge primitke koji ujedno ne predstavljaju naknadu stvarnih troškova obnašanja dužnosti te stoga isplate ili primici koji se isplaćuju pored plaće od strane tijela javne vlasti u kojem obnaša dužnost predstavljaju dodatnu naknadu, zabranjenu člankom 7. točkom d) ZSSI-a.

Dodatne naknade odnose se na prigodne nagrade te druge naknade koje se isplaćuju do propisanog iznosa, kao što su božićnica, regres za godišnji odmor, dar za djecu, te druge jednokratne nagrade (bonusi za radne rezultate), ali i druge primitke koje pored plaće ostvaruju obveznici za obnašanje javne dužnosti.

Ovakvo stajalište Povjerenstva potvrdio je i Visoki upravni sud Republike Hrvatske u pravomoćnoj presudi, poslovni broj: Usž-4335/19-3 od 14. listopada 2021., kojom tumači da se prigodne nagrade do propisanog iznosa, božićnica, regres za godišnji odmor te drugi neoporezivi primitci ne smatraju plaćom dužnosnika u smislu odredbe članka 4. stavka 1. ZSSI/11-a, već primicima dodatnih naknada za poslove obnašanja javnih dužnosti.

U navedenoj presudi sud obrazlaže da primanje isplata dodatnih naknada predstavlja povredu zabrane propisane člankom 7. stavkom 1. točkom d) ZSSI/11-a tumačeći da se na radno-pravni status dužnosnika primjenjuju i odredbe ZSSI/11-a, te da zaključenje ugovora o radu dužnosnika s tijelom javne vlasti ne isključuje od primjene odredbu članka 7. stavka 1. točke d) ZSSI/11-a.

Dana 31. siječnja 2022. Povjerenstvo je donijelo Smjernicu broj 711 -I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe ZSSI-a, koji je stupio na snagu 25. prosinca 2021., na istovjetan način u članku 7. stavku 1. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/11-a, slijedom čega se obrazloženje iz navedene presude primjenjuje u cijelosti na obveznike iz članka 3. ZSSI-a.

Povjerenstvo ističe kako je dana 12. travnja 2022. donijelo i Dopunu smjernice u kojoj je obrazloženo koje se sve potpore, pomoći te naknade stvarnih troškova ne smatraju dodatnim naknadama za obnašanje javne dužnosti, odnosno koje sve naknade obveznici mogu primiti.

Povjerenstvo ističe kako svi pravni akti niže pravne snage, poput pojedinačnih ili kolektivnih ugovora te odluka uprava trgovačkih društava, moraju biti usklađeni sa zakonskim odredbama i njima ne mogu biti određene isplate drugih primitaka, pored plaće, ako je njihovo primanje izričito zakonom zabranjeno.

U ovome je slučaju iz prikupljenih podataka utvrđeno da je obveznik Frane Barbarić, predsjednik uprave trgovačkog društva Hrvatska elektroprivreda d.d. do 8. prosinca 2023., primio uz plaću u bruto iznosima u 2020. godini: naknade za životno osiguranje u iznosu 4.572,77 eura, nagrade za radne rezultate u iznosu 617,16 eura, bona za Uskrs u iznosu 13,27 eura, prigodne nagrade za Uskrs u iznosu 66,36 eura, prigodne nagrade (regresa) u iznosu 311,90 eura, naknade za dopunsko zdravstveno osiguranje u iznosu 79,53 eura, u 2021. godini: naknade za životno osiguranje u iznosu 4.089,25 eura, nagrade za radne rezultate u iznosu 663,62 eura, bona za Uskrs u iznosu 79,63 eura, prigodne nagrade (regresa) u iznosu 331,81 eura, naknade za dopunsko zdravstveno osiguranje u iznosu 60,71 eura, u 2022. godini: naknade za životno osiguranje u iznosu 4.100,66 eura, jubilarne nagrade u iznosu 265,45 eura, nagrade za radne rezultate u iznosu 663,62 eura, bona za Uskrs u iznosu 79,63 eura, prigodne nagrade (regresa) u iznosu 331,81 eura i naknade za dopunsko zdravstveno osiguranje u iznosu 78,04 eura, te u 2023. godini: naknade za životno osiguranje u iznosu 4.010,20 eura, nagrade za radne rezultate u iznosu 995,42 eura, bona za Uskrs u iznosu 79,63 eura, prigodne nagrade (regresa) u iznosu 663,62 eura, naknade za dopunsko zdravstveno osiguranje u iznosu 101,81 eura, što predstavlja primanje dodatnih naknada za poslove obnašanja javnih dužnosti.

Člankom 48. stavkom 1. ZSSI-a propisano je da za povredu odredbi toga Zakona, uključujući i povredu odredbi članka 7. ZSSI-a, Povjerenstvo osobama iz članka 3. toga Zakona uzimajući u obzir načelo razmjernosti može izreći opomenu ili novčanu sankciju.

Člankom 50. stavkom 1. ZSSI-a propisano je da Povjerenstvo kaznu izriče u iznosu od 530,00 do 5.309,00 eura vodeći računa o težini i posljedicama povrede Zakona.

Uzimajući u obzir okolnosti konkretnog slučaja koje se odnose na odmjeravanje visine sankcije, tj. ukupan iznos primljenih dodatnih naknada od siječnja 2020. do prosinca 2023., u bruto iznosu od 22.255,90 eura te posebno vrednujući činjenicu da je obveznik u ranijem razdoblju višestruko kažnjavan za povrede ZSSI-a od strane Povjerenstva i to:

- Odlukom od 2. listopada 2020., 711-I-1514-P-5/20-014-8, za utvrđenu povredu odredbi članaka 12. i 13. ZSSI/11-a, izrečena sankcija 10.000,00 kuna,

- Odlukom od 4. ožujka 2022., 711-I-489-P-66-20/23-08-24, za utvrđenu povredu odredbi članka 7. točka d) ZSSI-a (razdoblje 2018. i 2019.g.), izrečena sankcija sankcija 3.000,00 kuna,

- Odlukom od 15. ožujka 2024., 711-02-01-04-2024-08, za utvrđenu povredu odredbi odredbi članaka 14. stavka 1. i članka 18. stavka 1. ZSSI-a, izrečena sankcija 796,89 eura,

- Odlukom od 29. ožujka 2025., UP/I-034-02/24-01/44 za utvrđenu povredu odredbi članka 7. točke d) ZSSI-a, izrečena sankcija 3.000,00 eura,

Povjerenstvo je utvrdilo primjerenim obvezniku za povredu odredbi članka 7. točke d) ZSSI-a izreći novčanu sankciju iz članka 48. stavka 1. točke 2. ZSSI-a u iznosu od 3.000,00 eura.

Slijedom navedenog, Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Frane Barbarić, osobnom dostavom
2. Objava na mrežnim stranicama Povjerenstva
3. Pismohrana